b'\n_START_ARTICLE_\nH\xc3\xb8yre\n_START_SECTION_\nAjalugu ja poliitiline platvorm\n_START_PARAGRAPH_\nH\xc3\xb8yre sai alguse 1884. Selle esimene juht oli Emil Stang. Juba asutamisest alates on H\xc3\xb8yre alati olnud suuremate Norra parteide hulgas. Aastaid oli tegemist suurima mittesotsialistliku erakonnaga Norras, mis kuulus mitmete valitsuste koosseisu. 2005. aasta valimistel oli H\xc3\xb8yre aga erakordselt edutu, saades k\xc3\xb5igest 14,1% h\xc3\xa4\xc3\xa4ltest. Arvamusk\xc3\xbcsitlused ning 2007. aasta kohalike valimiste tulemused n\xc3\xa4itavad siiski, et H\xc3\xb8yre kogub taas populaarsust. H\xc3\xb8yrel on Norra parlamendis Stortingis Norra T\xc3\xb6\xc3\xb6lispartei ja Progressipartei j\xc3\xa4rel suuruselt kolmas fraktsioon. Partei toetab liberaalset turumajanduspoliitikat, sealhulgas maksude alandamist ja valitsuse v\xc3\xa4hest sekkumist majandusse, kuid hoiab Progressiparteist sotsiaalsemat joont, r\xc3\xb5hutades heaoluriigi olulisust._NEWLINE_Hoolimata erakonna paremtsentristlikust suunitlusest, on H\xc3\xb8yre sotsiaalpoliitilised seisukohad k\xc3\xbcllaltki liberaalsed, n\xc3\xa4iteks toetatakse samasoolistele paaridele abiellumise ja laste adopteerimise v\xc3\xb5imaldamist. Samuti on H\xc3\xb8yre ainuke Norra partei, mis pooldab ametlikult Norra \xc3\xbchinemist Euroopa Liiduga.'